
Πέμπτη, 24 Σεπτεμβρίου 2026

ΔΕΛΤΙΟ ΤΥΠΟΥ

Εντοπισμός 35 αλλοδαπών και σύλληψη του αλλοδαπού διακινητή τους στους Καλούς Λιμένες  - Ημιβύθιση Ε/Γ – Τ/Ρ σκάφους στην Πάρο – Πρόσκρουση Ε/Γ – Τ/Ρ σκάφους στην Αίγινα 

Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων για την αποβίβαση αλλοδαπών από λέμβο στην παραλία «ΑΓΙΟΦΑΡΑΓΓΟ» δήμου Φαιστού. Στην περιοχή έσπευσε ένα περιπολικό σκάφος Λ.Σ.-ΕΛ.ΑΚΤ. (ΠΛΣ), όπου εντόπισε και απεγκλώβισε από τη δύσβατη παραλία, τριάντα έξι (36) αλλοδαπούς (28 άνδρες, 5 γυναίκες και 3 ανήλικους), οι οποίοι μεταφέρθηκαν με τη συνδρομή του αλιευτικού σκάφους «ΝΙΚΟΣ – ΓΙΩΡΓΟΣ» Ν.Η. 402 στο λιμάνι των Καλών Λιμένων. Στη συνέχεια ,οι αλλοδαποί οδηγήθηκαν συνοδεία στελεχών του Κλιμακίου Ειδικών αποστολών του Κεντρικού Λιμεναρχείου Ηρακλείου και του Αστυνομικού Τμήματος Φαιστού στο λιμάνι του Ηρακλείου. Σύμφωνα με τους αλλοδαπούς, εκκίνησαν τις βραδινές ώρες την 20.09.2026 από την περιοχή Τομπρούκ της Λιβύης, καταβάλλοντας τα χρηματικά ποσά μεταξύ 14.000 και 16.000 δηναρίων Λιβύης, έκαστος, για την μεταφορά τους στην Ελλάδα. Κατά τη διενεργούμενη προανάκριση από το Κεντρικό Λιμεναρχείο Ηρακλείου, συνελήφθη  ένας 17χρονος αλλοδαπός (υπήκοος Νοτίου Σουδάν) εκ των ανωτέρω για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση» καθώς αναγνωρίστηκε από τους υπόλοιπους ως ο  διακινητής τους.

*****

Τις πρωινές ώρες σήμερα, ενημερώθηκε η Λιμενική Αρχή της Πάρου για την ημιβύθιση ενός επιβατηγού τουριστικού (Ε/Γ – Τ/Ρ) σκάφους στην περιοχή «ΑΛΥΚΗΣ» της ν. Πάρου, όπου βρισκόταν προσδεδεμένο, άνευ επιβαινόντων. Αμέσως στην περιοχή μετέβησαν στελέχη Λ.Σ.-ΕΛ.ΑΚΤ. με Περιπολικό σκάφος Λ.Σ.-ΕΛ.ΑΚΤ. (ΠΛΣ) και Περιπολικό όχημα Λ.Σ.-ΕΛ.ΑΚΤ. από την ξηρά, όπου  διαπίστωσαν ότι το σκάφος είχε επικαθίσει με την πρύμνη του στον βυθό. Σύμφωνα με την πλοιοκτήτρια εταιρεία δεν υπήρχαν καύσιμα στις δεξαμενές του σκάφους, ενώ τις πρωινές ώρες αύριο πρόκειται να ξεκινήσουν εργασίες ανέλκυσης του με τη συνδρομή καταδυτικού συνεργείου. Από το Λιμεναρχείο Πάρου που διενεργεί την προανάκριση, σύμφωνα με το Ν.Δ. 712/70 «Διοικητικός έλεγχος ναυτικού ατυχήματος», απαγορεύτηκε ο απόπλους του Ε/Γ - Τ/Ρ μέχρι την προσκόμιση σχετικού βεβαιωτικού αξιοπλοΐας από τον νηογνώμονα που το παρακολουθεί. Από το συμβάν δεν παρατηρήθηκε θαλάσσια ρύπανση.

*****

Τις μεσημβρινές ώρες σήμερα, ενημερώθηκε η Λιμενική Αρχή της Αίγινας για την πρόκληση υλικών ζημιών σε σταθμευμένα οχήματα στον κεντρικό λιμένα της Αίγινας από επιβατηγό-τουριστικό (Ε/Γ-Τ/Ρ) σκάφος.
Παράλληλα, ο πλοίαρχος του Ε/Γ-Τ/Ρ σκάφους ανέφερε ότι κατά τον απόπλου του, λόγω κυματισμού που προκλήθηκε από επιβατηγό-οχηματαγωγό (Ε/Γ-Ο/Γ) πλοίο, σημειώθηκε επαφή της πρύμνης του σκάφους με τον κρηπιδότοιχο, καθώς και εμπλοκή σχοινιού στη δεξιά προπέλα του. Με τη συνδρομή ιδιώτη δύτη διενεργήθηκε απεμπλοκή του σχοινιού και το Ε/Γ-Τ/Ρ κατέπλευσε με ασφάλεια στο λιμάνι της Αίγινας.
Από το συμβάν προκλήθηκαν υλικές ζημιές σε δύο (02) Ι.Χ.Ε. οχήματα, ενώ δεν αναφέρθηκε τραυματισμός, δεν διαπιστώθηκε εισροή υδάτων και δεν παρατηρήθηκε θαλάσσια ρύπανση.
Από το Λιμεναρχείο Αίγινας, που διενεργεί την προανάκριση, απαγορεύτηκε ο απόπλους του Ε/Γ-Τ/Ρ σκάφους μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα.

